Mens dagene til folkeafstemning til både Europa-Parlament og patentdomstol bliver færre, vokser støtten til en dansk tilslutning til den europæiske patentdomstol.

Det viser den seneste Epinion-måling foretaget for DR Nyheder.

Ja-siden vinder tvivlerne

Ifølge målingen støtter 50 procent af vælgerne nu dansk tilslutning til EU's patentdomstol. Det er en fremgang fra 44 procent ved den seneste måling.

Læs også : Forstå afstemningen om patentdomstolen på to minutter

Målingen viser ret tydeligt, at ja-siden har vundet tvivlerne, mener valgforsker og professor i statskundskab ved Københavns Universitet Kasper Møller Hansen.

- Den skeptiske side, som vil stemme nej, har været nogenlunde konstant omkring de her 20 procent, mens ja-siden er stormet frem den seneste måneds tid, siger han til DR Nyheder.

Kampagnen spidser til

Det skyldes blandt andet, at flere og flere danskere har sat sig ind i tingene, mener Møller Hansen.

- Der er mange, der har været meget usikre på, hvor de skulle sætte deres kryds, og nu hvor kampagnen spidser til, så er der en god grund til at sætte sig ind i tingene, siger han og fortsætter:

- Det har så gjort at mange har valgt at sætte deres kryds ved et ja, siger han.

Sofavælgere støtter ja-siden

Selvom det ikke kan udelukkes, at det alligevel kan ende med et nej til dansk deltagelse i den europæiske patentdomstol, så er det ikke særligt sandsynligt, mener Kasper Møller Hansen.

- Først og fremmest skal der være et flertal for et nej, og der er meget lang vej. Derudover skal der være 30 procent af de stemmeberettigede, der skal stemme nej, siger han og fortsætter:

- Så dem, der bliver på sofaen, støtter faktisk i gåseøjne ja-siden, for de gør det endnu sværere for nej-siden at nå de 30 procent.